Primarul municipiului Alba Iulia, Mircea Hava, spune că trebuie "să fii foarte meschin și să ai un suflet foarte mic" ca să folosești Ziua Națională pentru a protesta. El a făcut aceste declarații în contextul în care în mediul virtual circulă un îndemn la boicot faţă de jandarmii care vor defila de 1 Decembrie, prin întoarcerea cu spatele către aceștia.





"Am aflat că vor să se întoarcă cu spatele (unii dintre cei care vor asista la ceremonia militară - n.r.) Este un lucru .... Nu vreau să fac educaţie .... Eu despre Jandarmeria din Alba Iulia, pe care îi cunosc bine şi cu care colaborăm foarte bine, chiar foarte bine, nu aş putea să fac lucrul ăsta .... Să foloseşti 1 Decembrie pentru chestiuni de genul ăsta, mi se pare că trebuie să fii foarte meschin. (...) Trebuie să ai un suflet mic. (...) Chiar aici v-aţi găsit, la 1 Decembrie, la 100 de ani, să protestaţi? O să faceţi un gest mic, negru", a declarat, miercuri, într-o conferinţă de presă, Mircea Hava, citat de Agerpres.





Primarul liberal a mai spus că nici măcar nu o să se uite către cei care eventual vor recurge la un astfel de gest de protest.





"Sărbătoarea nu ne-o strică. Că vor sta cu spatele la jandarmi e problema lor, dar nouă nu ne strică sărbătoarea. Nici măcar nu o să mă uit încolo. Nu se fac lucrurile aşa", a adăugat Mircea Hava.





În jur de 2.000 de militari, cărora li se adaugă şi un detaşament polonez, şi aproximativ 200 de mijloace tehnice, inclusiv elicoptere şi avioane MIG 21 şi F-16, vor lua parte la ceremonia militară care va avea loc în 1 Decembrie la Alba Iulia, iar la eveniment va participa şi preşedintele Klaus Iohannis.

În ultima perioadă, pe Facebook au apărut mesaje prin care oamenii sunt îndemnați să se întoarcă cu spatele în momentul defilării jandarmilor, în semn de protest față de intervenția acestora la protestul din 10 august din Piața Victoriei.